નિશીથે એ સ્ત્રીને ધ્યાનથી જોઈ નહોતી. પેલી બૅગ તરફ જ એનું ધ્યાન કેન્દ્રિત થયું. નિશીથ બૅગને બે હાથે પકડીને પોતાની તરફ ખેંચે એ પહેલાં તો પેલી સ્ત્રીએ એ બૅગને એક હળવા આંચકાથી પોતાની તરફ પાછી ખેંચી અને કશું બોલ્યા વગર જ ત્યાંથી એ ખસી ગઈ. નિશીથે જરા વિસ્મયથી એ સ્ત્રી તરફ જોયું. એકાએક એના ચિત્તમાં એક ઝબકાર થયો. સ્મૃતિને ઢંઢોળવાની નિશીથને કોઈ જરૂર રહીં નહીં. એણે એ સ્ત્રીને બરાબર ઓળખી લીધી. એ સરલા હતી. બે-પાંચ પળમાં તો સરલા એ ભીડમાંથી દૂર સરકી ગઈ. કદાચ બસમાં બેસવાનો જ વિચાર એણે માંડી વાળ્યો હશે. સરલા કંટ્રોલરની ઑફિસ તરફ જઈ રહી હતી.